Diari Oficial de la Generalitat Valenciana


Sumari del DOGV 8811, del 14-05-2020 (2020/3421)

RESOLUCIÓ de 12 de maig de 2020, de la Direcció General d'Innovació Educativa i Ordenació, per la qual es fixa la data de celebració i es reprenen els procediments administratius de la prova per a majors de vint anys per a l'obtenció directa del títol de Batxillerat corresponent a la convocatòria del curs actual, regulada per la Resolució de 15 de desembre de 2019, de la Direcció General d'Innovació Educativa i Ordenació, per la qual es convoca la prova del curs acadèmic 2019/2020 i es dicten instruccions que regulen el procediment administratiu per a la inscripció i gestió de la prova perquè les persones majors de vint anys puguen obtindre directament el títol de Batxillerat a la Comunitat Valenciana.
---------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8811

Data del DOGV
:   14-05-2020

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2020/3421


Data del document
:   12-05-2020

Organisme emissor
:   Conselleria d'Educació, Cultura i Esport

Tipus de document
:   Resolució

Anàlisi jurídica

 Descriptors 

:   * Conselleria d'Educació, Cultura i Esport
    * Conselleria d'Educació, Cultura i Esport
    * cultura
    * esport
    * malaltia infecciosa
    * epidèmia
    * salut pública
    * política sanitària
    * estat d'emergència
    * cura de la salut
    * cura d'infermeria

RESOLUCIÓ de 12 de maig de 2020, de la Direcció General d'Innovació Educativa i Ordenació, per la qual es fixa la data de celebració i es reprenen els procediments administratius de la prova per a majors de vint anys per a l'obtenció directa del títol de Batxillerat corresponent a la convocatòria del curs actual, regulada per la Resolució de 15 de desembre de 2019, de la Direcció General d'Innovació Educativa i Ordenació, per la qual es convoca la prova del curs acadèmic 2019/2020 i es dicten instruccions que regulen el procediment administratiu per a la inscripció i gestió de la prova perquè les persones majors de vint anys puguen obtindre directament el títol de Batxillerat a la Comunitat Valenciana. [2020/3421]  
  
El Reial decret 463/2020, de 14 de març, pel qual es declara l'estat d'alarma per a la gestió de la situació de crisi sanitària ocasionada per la Covid-19, estableix en la seua disposició addicional tercera, apartat 1r, la suspensió dels termes i la interrupció dels terminis per a la tramitació dels procediments de les entitats del sector públic. No obstant això, el Reial decret 465/2020, de 17 de març, pel qual es modifica el Reial decret 463/2020, de 14 de març, pel qual es declara l'estat d'alarma per a la gestió de la situació de crisi sanitària ocasionada per la Covid-19, en l'apartat 4 del seu article únic, modifica l'apartat 4 de la disposició addicional tercera del Reial decret 463/2020, establint: «4. Sense perjudici del que es disposa en els apartats anteriors, des de l'entrada en vigor d'aquest reial decret, les entitats del sector públic podran acordar motivadament la continuació d'aquells procediments administratius que estiguen referits a situacions estretament vinculades als fets justificatius de l'estat d'alarma, o que siguen indispensables per a la protecció de l'interés general o per al funcionament bàsic dels serveis.»  
  
En el moment de la publicació del Reial decret pel qual es declara l'estat d'alarma, la Conselleria d'Educació, Cultura i Esport, ja tenia publicada la convocatòria següent: Resolució de 15 de desembre de 2019, de la Direcció General d'Innovació Educativa i Ordenació, per la qual es convoca la prova del curs acadèmic 2019-2020 i es dicten instruccions que regulen el procediment administratiu per a la inscripció i gestió de la prova perquè les persones majors de vint anys puguen obtindre directament el títol de Batxiller a la Comunitat Valenciana. Així mateix, davant l'estat d'alarma es va emetre amb caràcter d'urgència aquesta resolució: Resolució de 17 de març, de la Direccio General d'Innovació Educativa i Ordenació, per la qual s'ajorna sine die la celebració de la prova per a majors de vint anys per a l'obtenció directa del titol de Batxiller de la convocatòria del curs actual, regulada per la Resolució de 15 de desembre de 2019, de la Direccio General d'Innovació Educativa i Ordenació, per la qual es convoca la prova del curs academic 2019-2020 i es dicten instruccions que regulen el procediment administratiu per a la inscripció i gestio de la prova perque les persones majors de vint anys puguen obtindre directament el titol de Batxiller a la Comunitat Valenciana.  
  
En aquestes circumstàncies, la prioritat en el moment de declaració de l'estat d'alarma consistia a reduir al màxim el risc de contagi i per això es va suspendre el procediment que establia la Resolució de 15 de desembre de 2019.  
Transcorregut aquest temps i tenint en compte les noves mesures de seguretat i la millora de la situació sanitària, la prioritat actual consisteix a minimitzar l'impacte que suposaria que no se celebrara la convocatòria anual de la prova i facilitar d'aquesta manera les actuacions perquè la prova es porte a terme.  
El caràcter indispensable de la continuïtat de tramitació del procediment assenyalat per a la protecció de l'interés general es fonamenta en el perjudici greu que suposaria, en els casos de les persones aspirants que pogueren superar la prova i obtindre així el títol de Batxiller, el fet que, en el supòsit de no reiniciar-se'n el procediment, no podrien participar en els processos d'admissió als estudis universitaris de grau o de cicles formatius de grau superior, que tenen com a requisit d'accés l'obtenció del títol adés esmentat.  
Val a dir, així mateix, que aquesta mateixa circumstància els impossibilitaria la seua incorporació al món laboral en millors condicions, en un moment en què la dificultat d'accés al treball es veurà previsiblement agreujada per la crisi econòmica associada a l'estat actual d'emergència sanitària. Comptat i debatut, la suspensió de la tramitació dels procediments en qüestió retardaria la formació d'aqueixes persones i els comportaria un perjudici directe.  
Per tot això, resolc:  
  
Primer  
Declarar d'interés general la represa dels tràmits administratius per a la celebració de la convocatòria anual de la prova referida en aquesta resolució.  
  
Segon  
Acordar que s'alce la suspensió de termes i terminis per a la tramitació d'aquesta convocatòria, de manera que es reprén el procediment administratiu a comptar a partir de l'endemà de la publicació d'aquesta resolució i es determina la nova data de celebració de la prova.  
  
  
Tercer  
Les dates fixades per a la celebració de la convocatòria anual de la prova, en substitució de les dates previstes per la Resolució de 15 de desembre de 2019, són els dies 19 i 20 de juny de 2020.  
  
Quart  
Tota la informació actualitzada sobre la convocatòria anual de la prova per a majors de vint anys per a l'obtenció directa del títol de Batxiller del curs acadèmic 2019-2020 es troba disponible mitjançant els canals oficials de comunicació habilitats per l'Administració valenciana:  
- L'espai web de la secció de Batxillerat amb informació per a la ciutadania sobre la prova per a majors de 20 anys del Servei d'Ordenació Acadèmica, adscrit a la Direcció General d'Innovació Educativa i Ordenació de la Conselleria d'Educació, Cultura i Esport:  
  
http://www.ceice.gva.es/va/web/ordenacion-academica/bachillerato/mayores-20-anos  
- El Portal GVA a través del procediment 16582, des del qual les persones interessades reben informació general i accedeixen a la sol·licitud oficial d'inscripció a la prova:  
https://www.gva.es/va/inicio/procedimientos'id\_proc=16152  
€ Els espais informatius habilitats a tal efecte pels instituts d'educació secundària que actuen com a seus de la prova en les direccions territorials d'Educació: IES Platja Sant Joan (Alacant), IES Vicent Sos Baynat (Castelló) i IES Lluís Vives (València).  
  
De conformitat amb el que es disposa en els articles 121 i 122 de la Llei 39/2015, d'1 d'octubre, del procediment administratiu comú de les administracions públiques, contra aquest acte, que no posa fi a la via administrativa, es pot interposar un recurs d'alçada davant la Secretaria Autonòmica d'Educació i Formació Professional en el termini d'un mes a comptar des de l'endemà de la seua publicació.  
  
València, 12 de maig de 2020.- La directora general d'Innovació Educativa i Ordenació: Margarida Castellano Sanz.